Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 131/2004 σχετικά με ορισμένα περιοριστικά μέτρα κατά του Σουδάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

(1) Η Κοινή Θέση 2004/31/ΚΕΠΠΑ της 9ης Ιανουαρίου 2004 προβλέπει την επιβολή εμπάργκο όπλων, πολεμοφοδίων και στρατιωτικού εξοπλισμού στο Σουδάν, καθώς και την απαγόρευση της παροχής τεχνικής και χρηματοδοτικής βοήθειας που αφορά στρατιωτικές δραστηριότητες στο Σουδάν. Η απαγόρευση της παροχής τεχνικής και χρηματοδοτικής βοήθειας για στρατιωτικές δραστηριότητες εφαρμόζεται, σε κοινοτικό επίπεδο, με τον κανονισμό (ΕΚ) αριθ. 131/2004 του Συμβουλίου της 26ης Ιανουαρίου 2004.

(2) Λόγω των τελευταίων εξελίξεων στο Σουδάν και στην περιοχή, και ειδικότερα της υπογραφής στις 8 Απριλίου μιας ανθρωπιστικής συμφωνίας για την κατάπαυση του πυρός στις συγκρούσεις στο Darfur, και επειδή προβλέπεται η ανάπτυξη στο Σουδάν μιας επιτροπής για την κατάπαυση του πυρός υπό την διεύθυνση της Αφρικανικής Ένωσης, η ΕΕ επιθυμεί να στηρίξει τις ειδικές προσπάθειες που καταβάλλονται για διαρκή ειρήνη και συμφιλίωση στο Σουδάν.

(3) Για τον λόγο αυτό το Συμβούλιο υιοθέτησε την Κοινή Θέση 2004/.../ΚΕΠΠΑ της ... που προβλέπει συμπληρωματική εξαίρεση από το εμπάργκο για την επιτροπή για την κατάπαυση του πυρός υπό την διεύθυνση της Αφρικανικής Ένωσης. Ορισμένες εξαιρέσεις αφορούν το εμπάργκο για την παροχή βοήθειας και για υπηρεσίες που συνδέονται με στρατιωτικές δραστηριότητες, καθώς και για χρηματοδοτική βοήθεια για προμήθειες όπλων και τη σχετική τεχνική βοήθεια, εμπάργκο το οποίο εμπίπτει στο πεδίο εφαρμογής της συνθήκης. Επομένως, η Επιτροπή προτείνει να τροποποιηθεί ο κανονισμός (ΕΚ) αριθ. 131/2004 του Συμβουλίου για να εναρμονισθεί με αυτήν την Κοινή Θέση.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 131/2004 σχετικά με ορισμένα περιοριστικά μέτρα κατά του Σουδάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,

την Κοινή Θέση 2004/.../ΚΕΠΠΑ του Συμβουλίου για την τροποποίηση της Κοινής Θέσης 2004/31/ΚΕΠΠΑ σχετικά με την επιβολή εμπάργκο όπλων, πολεμοφοδίων και στρατιωτικού εξοπλισμού στο Σουδάν [1],

[1] ΕΕ L [...], [...], σ. [...].

την πρόταση της Επιτροπής [2],

[2] ΕΕ C [...], [...], σ. [...].

Εκτιμώντας τα ακόλουθα:

(1) Η Κοινή Θέση 2004/31/ΚΕΠΠΑ της 9ης Ιανουαρίου 2004 [3] προβλέπει την επιβολή εμπάργκο όπλων, πολεμοφοδίων και στρατιωτικού εξοπλισμού στο Σουδάν, καθώς και την απαγόρευση της παροχής τεχνικής και χρηματοδοτικής βοήθειας που αφορά στρατιωτικές δραστηριότητες στο Σουδάν. Η απαγόρευση της παροχής τεχνικής και χρηματοδοτικής βοήθειας που αφορά στρατιωτικές δραστηριότητες εφαρμόζεται, σε κοινοτικό επίπεδο, με τον κανονισμό (ΕΚ) αριθ. 131/2004 του Συμβουλίου της 26ης Ιανουαρίου 2004 σχετικά με ορισμένα περιοριστικά μέτρα κατά του Σουδάν [4].

[3] ΕΕ L 6, 10.1.2004, σ. 55.

[4] ΕΕ L 21, 28.1.2004, σ. 1.

(2) Λόγω των πρόσφατων εξελίξεων στο Σουδάν και στην περιοχή, και ειδικότερα λόγω της υπογραφής, στις 8 Απριλίου 2004, μιας ανθρωπιστικής συμφωνίας για την κατάπαυση του πυρός στις συγκρούσεις στο Darfur, και επειδή προβλέπεται η ανάπτυξη στο Σουδάν μιας επιτροπής για την κατάπαυση του πυρός υπό την διεύθυνση της Αφρικανικής Ένωσης, η Κοινή Θέση 2004/31/ΚΕΠΠΑ τροποποιήθηκε με την Κοινή Θέση 2004/.../ΚΕΠΠΑ της ..., που προβλέπει συμπληρωματική εξαίρεση από το εμπάργκο για επιχειρήσεις διαχείρισης κρίσεων από την Αφρικανική Ένωση.

(3) Αυτή η εξαίρεση ισχύει επίσης για το εμπάργκο τεχνικής και χρηματοδοτικής βοήθειας. Επομένως ο κανονισμός (ΕΚ) αριθ. 131/2004 πρέπει να τροποποιηθεί ανάλογα.

(4) Για να εξασφαλιστεί η πραγματική εφαρμογή της εξαίρεσης το ταχύτερο δυνατό, ο παρών κανονισμός πρέπει να τεθεί σε ισχύ αμέσως και να ισχύει από την ημερομηνία έγκρισης της Κοινής Θέσης 2004/.../ΚΕΠΠΑ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 4 του κανονισμού (ΕΚ) αριθ. 131/2004 αντικαθίσταται από τα ακόλουθα:

«1. Κατά παρέκκλιση από τα άρθρα 2 και 3, οι αρμόδιες αρχές των κρατών μελών, όπως απαριθμούνται στο παράρτημα, μπορούν να επιτρέψουν τη χρηματοδότηση ή την παροχή χρηματοδοτικής βοήθειας και τεχνικής βοήθειας, που συνδέεται με:

α) στρατιωτικό εξοπλισμό που δεν επιφέρει το θάνατο και προορίζεται αποκλειστικά για ανθρωπιστική ή προστατευτική χρήση, ή για προγράμματα δημιουργίας θεσμών των Ηνωμένων Εθνών, της Αφρικανικής Ένωσης, της ΕΕ και της Κοινότητας.

β) υλικό που προορίζεται για επιχειρήσεις διαχείρισης κρίσεων από την ΕΕ και τα Ηνωμένα Έθνη.

γ) εξοπλισμό απομάκρυνσης ναρκών και υλικό που χρησιμοποιείται σε δράσεις απομάκρυνσης ναρκών.

δ) επιχειρήσεις διαχείρισης κρίσεων από την Αφρικανική Ένωση, καθώς και υλικό που προορίζεται για τέτοιες επιχειρήσεις.

2. Δεν θα δοθεί καμία έγκριση για δραστηριότητες που έχουν ήδη λάβει χώρα».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από τις [...] Ιουνίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος